《咏陈世良天开图画之阁》
宋代·陈淳

九仙来来到筠谷，谁向云端缔高阁。
背倚金山作后屏，左右龙虎交蟠伏。
前头诸峰列碧霄，献奇贡异相联络。
文笔时时气蔚葱，香腾旦旦烟醲郁。
瀑布西奔扈卫雄，席帽东出朝宗肃。
王栏管住不断势，铜鼎蓄就无穷禄。
石潭通贯洗马陂，一派寒流腰带束。
雨暘舒惨变万状，青黄紫绿呈千簇。
十里风光尽入怀，四时春色常在目。
好是天开一图画，丹青巨擘难描摸。
阁中仙翁有佳趣，襟抱磊磊还落落。
饱餐苍秀炯诗囊，静挹青华洗愁斛。
日暄昼永酒三樽，月明夜清琴一曲。
兴来草木欣荣意，意到鸢鱼目飞跃。
此外应无人境喧，於中觉有天真乐。
试问仙翁为阿谁，世良其字陈其族。

作者简介：陈淳(1159～1223)是中国南宋理学家。字安卿，亦称北溪先生。漳州龙溪(今福建漳州龙文人），今祠建漳州龙文洛滨社。朱熹晚年的得意门生，理学思想的重要继承者和阐发者。著作有《北溪全集》。